N á v r h

K O M U N I K É

	Vláda Slovenskej republiky prerokovala a schválila na svojom zasadaní dňa ...........2001 harmonizáciu vízovej politiky Slovenskej republiky s vízovou politikou Európskej únie.

	Dňa 1. februára 1995 nadobudla platnosť Európska dohoda o pridružení Slovenskej republiky k Európskej únii, v rámci ktorej kľúčovým záujmom Slovenskej republiky je integrácia do európskych hospodárskych, bezpečnostných a politických štruktúr. Slovenská republika, odrážajúc tento status, v rámci zahraničnej politiky realizuje a zintenzívňuje predvstupovú prípravu na základe Partnerstva pre vstup a Národného programu pre prijatie acquis communautaire a spolu s vnútornou bezpečnosťou je základnou platformou na tvorbu východísk a cieľov vízovej politiky. 

	Pri napĺňaní Európskej dohody považuje vláda Slovenskej republiky, vo svojom programovom vyhlásení z 19. novembra 1998, za prioritnú zahraničnú aktivitu aj harmonizáciu právneho poriadku Slovenskej republiky, ktorého súčasťou sú aj medzinárodnoprávne zmluvné dokumenty, s právom Európskej únie. Základnou právnou normou Európskej únie v oblasti vízových vzťahov je nariadenie Rady Európskej únie č. 539/2001 uvádzajúce zoznam tretích krajín, ktorých štátni príslušníci musia mať víza pri prekračovaní vonkajších hraníc a krajín, ktorých štátni príslušníci sú oslobodení od tejto povinnosti (ďalej len „nariadenie„).

V prípade Slovenskej republiky je nutné v súlade nariadením na jednej strane vypovedať bezvízové dohody so Seychelskou republikou a Juhoafrickou republikou a na strane druhej uzatvoriť bezvízové dohody pre držiteľov všetkých druhov cestovných dokladov s Andorrským kniežatstvom, Bolívijskou republikou, Brunejsko-darussalamským štátom, Ekvádorskou republikou, Guatemalskou republikou, Honduraskou republikou, Japonskom, Kostarickou republikou, Nikaragujskou republikou, Panamskou republikou, Paraguajskou republikou, Republikou Salvádor, Singapúrskou republikou, Spojenými štátmi mexickými, Uruguajskou východnou republikou, Venezuelskou republikou, osobitnou administratívnou oblasťou Hongkong Čínskej ľudovej republiky a osobitnou administratívnou oblasťou Macao Čínskej ľudovej republiky.

Keďže Slovenská republika má v súčasnej dobe jednostranné bezvízové vzťahy s Austrálskym zväzom, Kanadou, Novým Zélandom a Spojenými štátmi americkými je taktiež nutné opätovne  navrhnúť týmto štátom uzatvorenie bezvízových dohôd pre držiteľov všetkých druhov cestovných dokladov.